H τελευταία μιας σειράς ένοπλων ληστειών στην περιοχή των Εξαρχείων ήταν η χθεσινοβραδινή, με θύμα έναν 27χρονο.

Σύμφωνα με απόλυτα επιβεβαιωμένες πληροφορίες της «Κ», στη διάρκεια των τελευταίων δύο μηνών, ο αριθμός των κρουσμάτων ξεπερνά τα 25, με θύματα κατοίκους και επαγγελματίες της περιοχής. Η ληστεία με θύμα τον 27χρονο έγινε στις 10.10 το βράδυ της Τετάρτης, στην οδό Μπουμπουλίνας.

Δύο δράστες τραυμάτισαν με μαχαίρι το νεαρό στα χέρια και το θώρακα και του άρπαξαν τσάντα με τα προσωπικά του αντικείμενα. Το θύμα μεταφέρθηκε στο νοσοκομείο «Ερυθρός» όπου παραμένει για νοσηλεία.

Σύμφωνα με απόλυτα επιβεβαιωμένες πληροφορίες της «Κ», χθες στην ίδια περιοχή, καταγράφηκαν ακόμη δύο κρούσματα ένοπλων ληστειών με θύματα πεζούς, ενώ άλλες πηγές ενημέρωσης αποκάλυψαν ότι από τις αρχές Σεπτεμβρίου μέχρι σήμερα, ο αριθμός των περιστατικών ξεπερνά τα 25.

Αρκετά από τα θύματα είναι δικηγόροι που αποχωρούν από τα γραφεία τους αργά το βράδυ. Δεν είναι απολύτως σαφές εάν όλες τις ληστείες έχει διαπράξει η ίδια ομάδα, ή εάν την περιοχή λυμαίνονται περισσότερες από μία, σπείρες κακοποιών.